KIRJALLINEN KYSYMYS E-2683/01 esittäjä(t): Stefano Zappalà (PPE-DE) komissiolle. Life—Ympäristö-ohjelma ja Sabaudian kunta (Italia).



Virallinen lehti nro 134 E , 06/06/2002 s. 0078 - 0079



KIRJALLINEN KYSYMYS E-2683/01 esittäjä(t): Stefano Zappalà (PPE-DE) komissiolle (3. lokakuuta 2001) Aihe: LifeYmpäristö-ohjelma ja Sabaudian kunta (Italia) Lazion alueella Italiassa sijaitseva Sabaudian kunta esitteli lokakuussa 2000 erään hankkeen (Sab-acqua) LifeYmpäristö-ohjelman yhteydessä. Ympäristöasioiden pääosasto ilmoitti kunnalle 16. elokuuta 2001 päivätyllä kirjeellä (DGENV.D.1 D511917), ettei hanketta oltu valittu. Voisiko komissio näin ollen ilmoittaa, - millä perusteella kyseistä hanketta, kuntaa tai ehdotukseen liittyneitä asiakirjoja ei hyväksytty; - mitä valintaperusteita käytettiin, ja oliko niillä puolueettomat perusteet vai noudatettiinko asiassa harkintavaltaa; - mitkä hankkeet hyväksyttiin, mitä hankkeita ei hyväksytty, montako pistettä kukin hanke sai, ja millä perusteella? Margot Wallströmin komission puolesta antama vastaus (13. marraskuuta 2001) Kyseinen hanke ei saanut tarpeeksi pisteitä valintaperusteen numero 2 Esimerkinomaisuus ja tiedonvälitys eikä valintaperusteen numero 3 Osallistujien luotettavuus ja hankkeiden eheys mukaan. Perusteessa numero 2 hanketta kommentoitiin seuraavasti: Luokitus asianmukainen, tulokset riittämättömiä. Odotettavissa olevia tuloksia ei ole määritelty määrällisesti tai laadullisesti eikä todennettu. Edunsaaja ei selvitä, minkä perusteiden mukaisesti keskeisimmät toimet on valittu hankkeeseen, eikä esitä selkeää väittämää, joka voitaisiin todentaa hanketta toteutettaessa. Ehdotuksesta ei käy ilmi selkeää menetelmää eikä indikaattoreita, joiden avulla ennakoituja tuloksia voitaisiin arvioida määrällisesti tai laadullisesti. Tiedonvälitys osittain tyydyttävää: kohderyhmiä ei määritellä, tiedonvälitystoimien rahoitus on heikkoa, ei esitetä johdonmukaista ja jäsennettyä strategiaa. Perusteen numero 3 osalta hanketta kommentoitiin seuraavasti: Hanke ei ole teknisesti hyvä. Hankkeeseen osallistuvien kumppaneiden luotettavuus on kyseenalainen. Yksi kumppaneista on aiemmin osallistunut Life-hankkeeseen, ja komissio arvioi tämän kumppanin osallistumista heikoksi. Kumppaneiden toiminta hankkeessa on vähäistä; samalla kuitenkin henkilöstökustannukset ovat huomattavat. Taloudellinen vakaus keskitasoa: yhdestä kumppanista ei ole esitetty kaikkia olennaisia tietoja. Rahoitussuunnitelma osittain hyvä: yksi kumppaneista on vahvistanut olevansa taloudellisesti sitoutunut maksamaan ainoastaan puolet talousarviossa ilmoitetusta summasta. Jäljennös oppaasta Guide for the evaluation of LIFE Environment proposals 20002001 on lähetetty suoraan arvoisalle parlamentin jäsenelle ja parlamentin sihteeristölle. Opas sisältää yleiset ohjeet ja yksityiskohtaiset perusteet, joita komissio soveltaa hankkeiden arviointiin. Ohjeet on laadittu riittävän yksityiskohtaisiksi, jotta arviointi tapahtuisi mahdollisimman objektiivisesti. Koska hakuprosessi ei ole kuitenkaan automaattinen vaan siihen osallistuu virkamiehiä ja asiantuntijoita, hankkeita arvioitaessa käytetään myös harkintavaltaa. Vuonna 2000 komissio myönsi rahoitusta 113:lle LIFEYmpäristö-hankkeelle. Arvoisan parlamentin jäsenen pyytämien tietojen esittäminen edellyttäisi usean sadan sivuisen asiakirjan laatimista. Luettelo rahoitusta saavista hankkeista lähetetään suoraan parlamentin jäsenelle ja parlamentin sihteeristölle. Komissio on kuitenkin valmis antamaan tarvittaessa yksityiskohtaisia tietoja yksittäisistä hankkeista.